DA Den Europæiske Unions Tidende CE 88/329

(2004/C 88 E/0337)

SKRIFTLIG FORESPØRGSEL E-0614/03

af José Ribeiro e Castro (UEN) til Kommissionen

(3. marts 2003)

Om: EU/Angola 1999-2003: Samarbejde, udvikling, menneskerettigheder, bistand o.a.

For så vidt angår årene 1999, 2000, 2001, 2002 og 2003, kan Kommissionen oplyse: Hvilke programmer har den afviklet eller afvikler den i forhold til dette land? Hvor store pengebeløb er afsat til dem? Hvad er den planlagte varighed for hvert af disse programmer? Hvilke resultater er der opnået med disse programmer, og hvilken evaluering har der været af deres succes eller fiasko? Hvad er det for udviklinger, der i særlig grad kendetegner hvert enkelt af dem?

Samlet svar

afgivet på Kommissionens vegne af Poul Nielson

på skriftlige forespørgsler E-0610/03, E-0611/03,

E-0612/03, E-0613/03 og E-0614/03

(21. maj 2003) Det ærede medlems spørgsmål er vidtfavnende og dybdeborende.

Den Europæiske Udviklingsfond

Hovedkilden til finansielt samarbejde med disse lande er Den Europæiske Udviklingsfond (EUF). Midlerne bevilgedes tidligere inden for rammerne af Lomé-konventionerne og nu siden 1. april 2003 inden for rammerne af Cotonou-aftalen. Vedlagte oversigt, der fremsendes direkte til det ærede medlem og til Parlamentets sekretariat, indeholder en liste over forpligtelser og betalinger i forbindelse med hvert enkelt land for perioden 1999-2002, hvilket giver mulighed for at danne sig et overblik over omfanget af de enkelte programmer, og hvordan de er forløbet i ovennævnte periode.

Delegationslederen i landet udarbejder rapporter om gennemførelsen af EUF-finansierede programmer i det pågældende land.

Disse rapporter indeholder bl.a. oplysninger om:

a) beløbet for det vejledende program, forpligtelser, udbetalinger og en tidsplan for gennemførelsen af det vejledende program og de regionale programmer

b) en statusrapport for projekter og programmer

c) en evaluering af, hvordan Fondens aktiviteter udfolder sig inden for rammerne af de nationale og regionale programmer i AVS-landene (Afrika, Vestindien og Stillehavet).

Man er i øjeblikket ved at lægge sidste hånd på rapporten om situationen op til udgangen af 2002, og den vil blive fremsendt til det ærede medlem, så snart den foreligger.

Anden finansiering

Disse lande kan også modtage midler over Fællesskabets almindelige budget. Oplysninger om projekter til støtte for demokrati og menneskerettigheder fremsendes direkte til Parlamentet og til Parlamentets sekretariat, og andre oplysninger om andre budgetfinansierede projekter vil blive fremsendt snarest muligt.

Effektivitet

Kommissionen tillægger en maksimal effektivitet af de finansierede aktiviteter den allerstørste betydning. Der træffes først beslutning om fastlæggelsen af strategien for aktiviteter i det enkelte land efter grundige drøftelser med det pågældende lands regering, andre donorer og civilsamfundet. Resuméer af de fem strategier vil blive fremsendt til det ærede medlem og til Parlamentets sekretariat. Hver enkelt strategis fulde ordlyd findes på websiden for Generaldirektoratet for Udvikling på følgende adresse: (http://europa.eu.int/ comm/development/body/csp_rsp/csp_en.cfm).

Der er gennemført en række evalueringer vedrørende de fem lande. Resuméer af de evalueringer, der er færdigudarbejdet siden 1999, fremsendes til det ærede medlem og til Parlamentets sekretariat. Hver enkelt strategis fulde ordlyd findes på EuropeAid's webside på følgende adresse: (http://europa.eu.int/comm/ europeaid/evaluation/program/acprep.htm).